b'\n_START_ARTICLE_\nPeter Hyams\n_START_SECTION_\nOhjaaja\n_START_PARAGRAPH_\nHyamsin ohjaajaura alkoi lukuisten muiden tapaan televisioelokuvien parissa. Ohjattuaan kaksi televisioelokuvaa, h\xc3\xa4n sai ohjattavakseen teatterilevitykseen Suoraan rys\xc3\xa4n p\xc3\xa4\xc3\xa4lt\xc3\xa4 (1974). Seuraavana vuonna h\xc3\xa4n sai ohjattavakseen Urkkijan, jonka p\xc3\xa4\xc3\xa4osissa n\xc3\xa4htiin Michael Caine ja Natalie Wood. L\xc3\xa4pimurtonsa Hyams teki Capricorn yksi -tieteiselokuvan my\xc3\xb6t\xc3\xa4 vuonna 1978._NEWLINE_Hyamsin seuraavan ohjausty\xc3\xb6n Muistojen katu (1979) p\xc3\xa4\xc3\xa4osassa n\xc3\xa4htiin Harrison Ford. Sean Conneryn h\xc3\xa4n sai ohjattavakseen vuonna 1981 valmistuneen tieteiselokuvan Operaatio Outlandin my\xc3\xb6t\xc3\xa4. Kaksi vuotta my\xc3\xb6hemmin valmistuneen P\xc3\xa4iv\xc3\xa4si ovat luetut p\xc3\xa4\xc3\xa4osassa n\xc3\xa4htiin Michael Douglas. Vuonna 1984 h\xc3\xa4n tuotti ja ohjasi 2010-tieteiselokuvan, joka sai viisi Oscar-ehdokkuutta. 1980-luvulla valmistuivat viel\xc3\xa4 Kaupungin nopeimmat kyt\xc3\xa4t (1986) ja Conneryn t\xc3\xa4hditt\xc3\xa4m\xc3\xa4 Rikospaikkana Presidio (1988)._NEWLINE_1990-luvulla Hyamsin ura oli jo laskussa: L\xc3\xa4hell\xc3\xa4 kuolemaa p\xc3\xa4\xc3\xa4osassaan Gene Hackman tuotti vain 10 miljoonaa dollaria. Paremmin ei menestynyt my\xc3\xb6sk\xc3\xa4\xc3\xa4n komedia TV-terroria (1992). Paluun taloudellisesti kannattavien ohjaajien joukkoon Hyams teki Jean-Claude Van Damme -tieteiselokuvan Timecop my\xc3\xb6t\xc3\xa4 vuonna 1994. Elokuva tuotti yli 100 miljoonaa dollaria, mink\xc3\xa4 seurauksena Hyams teki Van Dammen kanssa viel\xc3\xa4 elokuvan \xc3\x84kkikuolema (1995), joka tuotti yli 64 miljoonaa dollaria. Vuoden 1997 kauhuelokuva The Relic tuotti 33 miljoonaa dollaria. Vuosikymmenen menestyneimm\xc3\xa4ksi Hyams-elokuvaksi nousi Arnold Schwarzeneggerin t\xc3\xa4hditt\xc3\xa4m\xc3\xa4 toimintaelokuva End of Days (1999), joka tuotti 211 miljoonaa dollaria._NEWLINE_Uusi vuosituhat alkoi Hyamsin osalta heikosti. Muskettisoturi (2001) ei saanut mairittelevia arvosteluja, ja taloudellinen menestys j\xc3\xa4i 34 miljoonaan dollariin. Vuonna 2002 Hyamsin oli tarkoitus ohjata j\xc3\xa4nnityselokuva Mindhunters, mutta h\xc3\xa4n j\xc3\xa4tt\xc3\xa4ytyi projektista pois, jolloin puikkoihin astui Renny Harlin. Harlin puolestaan ty\xc3\xb6sti tieteiselokuvaa A Sound of Thunder (2005), jonka Hyams otti ohjattavakseen. 80 miljoonan dollarin tuotanto sai vain 10 miljoonan dollarin lipputulot ja murska-arvostelut. Samana vuonna Hyams ohjasi yhden jakson Kynnys tuntemattomaan -televisiosarjassa. Hyams ohjasi ja k\xc3\xa4sikirjoitti seuraavan kerran vuonna 2009 ensi-iltansa saaneen Jesse Metcalfen ja Michael Douglasin t\xc3\xa4hditt\xc3\xa4m\xc3\xa4n V\xc3\xa4\xc3\xa4r\xc3\xa4n alibin. Elokuva menestyi viel\xc3\xa4 huonommin kuin h\xc3\xa4nen aikaisemmat ohjauksensa. Elokuva tuotti Yhdysvalloissa vain hieman yli 32 tuhatta dollaria, kun taas Yhdysvaltain ulkopuolella se tuotti yhteens\xc3\xa4 hieman yli nelj\xc3\xa4 miljoonaa dollaria._NEWLINE_Helmikuussa 2012 Hyams ilmoitettiin palaavan tekem\xc3\xa4\xc3\xa4n yhteisty\xc3\xb6t\xc3\xa4 Jean-Claude Van Dammen kanssa, kun VVS Films ilmoitti toimivansa Enemies Closer -elokuvan levitt\xc3\xa4j\xc3\xa4n\xc3\xa4.\n_START_SECTION_\nKuvaaja\n_START_PARAGRAPH_\nNormaalisti ohjaajalla on k\xc3\xa4det t\xc3\xa4ynn\xc3\xa4 t\xc3\xb6it\xc3\xa4 ohjaamisen kanssa, ja kuvauksen hoitaa joku muu ammattitaitoinen henkil\xc3\xb6. Hyams on kuitenkin itse kuvannut (director of photography) per\xc3\xa4ti 11 ohjaustaan, joista mainittakoon Avaruusseikkailu 2010, Kaupungin nopeimmat kyt\xc3\xa4t, Rikospaikkana Presidio, L\xc3\xa4hell\xc3\xa4 kuolemaa ja A Sound of Thunder.'